## Suomen FAO -toimikunnan kokous PÖYTÄKIRJA

Aika: torstai 28.5.2020 klo 09.00 - 11.00

Paikka: Videoyhteys Skype-linkillä

Osallistujat: Jyri Ollila (pj.)/MMM, Sanna-Liisa Taivalmaa/UM, Katharina Bäckman/UM, Heikki Granholm/MMM, Ralf Lopian/MMM, Marja-Liisa Tapio-Biström/MMM, Johanna Helkimo/YM, Sirpa Sarlio/STM, Juha Ruippo/MTK, Marketta Sipi/HY, Markus Lier/Luke, Marika Säynevirta/ETL, Jenna Kettunen/Solidaarisuus, Satu Lassila/ROO, Aulikki Hulmi/ROO, Sanna Luomanperä/ROO, Aaltonen Taina (as.tuntija ak.1)/MMM, Salme Liuska/MMM ja Anna Santala (siht.)/MMM

Puheenjohtaja toivotti toimikunnan uudet jäsenet tervetulleiksi. Johanna Helkimo (YM) hoitaa maatalouden ympäristöasioita ja on mukana mm. CAP –työssä. Johanna Kohlia (Luke) sijaistaa toistaiseksi Markus Lier, jonka erikoisalaa ovat metsäinventoinnit.

1. **COVID-19 vaikutukset ruokaturvaan ja YK –järjestöjen yhteistyö**

Taivalmaa kertoi COVID-19 pandemian vaikutuksista globaaliin ruokaturvaan. WFP ennustaa, että pandemia kaksinkertaistaa akuutin nälän vuoden loppuun mennessä (320 milj.). Huom.: akuutti nälkä ja krooninen nälkä (820 milj.) kaksi eri asiaa. Pelätyt vientikiellot eivät ole toteutuneet kuin muutamissa maissa. Vain riisin hinta lähtenyt globaalisti nousuun. Elintarvikkeiden hintojen nousu on kuitenkin ollut ongelmana paikallisella tasolla erityisesti Afrikassa, johtuen kaupunki-maaseutu yhteyksien toimimattomuudesta sekä lentojen puutteesta. Työt satamissa ovat vaikeutuneet ja logistiikkaketjujen ongelmat ovat haitanneet myös WFP:n hätäaputyötä. Suurin ongelma on taloudellinen taantuma ja työttömyys, ihmisillä ei ole varaa ostaa (laadukasta) ruokaa. Tilanne vaikuttaa negatiivisesti erityisesti naisten ravitsemukseen. Maatasolla on odotettavissa lisääntyviä ongelmia, mutta maailmanlaajuinen ruokakriisi on kuitenkin epätodennäköinen.

Lopian nosti esiin, että pandemian lisäksi ruokaturvaa uhkaavat tällä hetkellä mm. Afrikan vaeltajasirkkaongelma (locust) sekä viljayökkönen (Fall Army Warm), joka on levinnyt koko Afrikkaan ja Aasiaan. Afrikkaa uhkaavat suuret nälänhädät ja ongelmana on, kuinka pystytään vastaamaan kaikkiin samanaikaisiin uhkiin. Kesäkuussa odotettavissa oleva uusi aalto vaeltajasirkkoja tulee olemaan riski koko Sahelin alueelle.

Ruokaturvan rakenteelliset ongelmat ovat jäämässä korona pandemian jalkoihin. Toisaalta pandemian myötä turvallisuushakuisuus on lisääntynyt ja tämä voi kääntää huomion takaisin ruokaturvaan laajemmin.

Aaltonen kertoi COVID-19 liittyvästä YK –järjestöjen yhteistyöstä. WHO, FAO ja OIE tekevät normaalistikin tiivistä yhteistyötä, painotus riippuu asiasta. OIE:n vastuulla ovat mm. kauppastandardit ja eläintautitilanteesta tiedottaminen. OIE:n tälle viikolle suunniteltu yleiskokous on peruttu. Tietoa järjestöjen välisestä yhteistyöstä pandemiassa olisi saatu siellä. OIE:llä oma QA palsta. Advisery Group, jossa jäseniä kaikista kolmesta järjestöstä. Toisin kuin SARS:in yhteydessä koronaviruksen alkuperää ei ole pystytty todistamaan. Esillä ovat kuitenkin olleet lepakot ja eläintorit, mutta välittäjäeläin ei ole tiedossa. Villieläinkauppa on OIE:n työssä keskeinen ja se pohtii villieläinkaupan turvallista edistämistä (jos edistämistä halutaan). Asiaan vaikuttavat mm. kulttuurilliset perinteet ja ruokaturva. OIE on pyytänyt miettimään torien turvallisuuden lisäämistä tai toreista luopumisen mahdollisuutta. Koronan kohdalla ongelma ei ole eläinten terveydessä, vaan tauti on saattanut saada alkunsa yksinkertaisesta mutaatiosta. Lepakolla ei ole ongelmaa viruksen kanssa elämisessä. Eläinlajit voivat vaihtavaa viruksia, kun niitä pidetään luonnottomasti liian lähellä. Ei välttämättä eläinten ongelma, joka tekee asian jäljille pääsemisestä vaikeamman. Eläimillä ei myöskään ole roolia taudin levittämisessä. Hollannissa on epävarmuutta, onko tauti siirtynyt minkeistä ihmisiin. OIE tiedottaa eläintapauksista kaikissa maissa. Eläinlääkintälaboratorioita on ohjeistettu tekemään humaanipuolen tutkimuksia.

Hulmi otti esiin FAO:n roolin koronapandemiassa. FAO:n vahvuus ja haasteet tulevat siitä, että se on ainoa järjestö, joka käsittelee laajasti pandemian vaikutuksia (mm. talous, yhteiskunta, eläimet). FAO:n lisäarvo nousee esiin sen ohjeistuksissa kotieläinten kasvattajille, prosessoijille ja politiikoille. Tulee ymmärtää se, miten tilanteeseen on jouduttu ja mitä yhteyksiä sillä on ruuantuotantojärjestelmään. One Health aspekti nousee entistä tärkeämmäksi. Tarkka työnjako asiassa ei ole vielä selvillä ja on tärkeää, että järjestöt tukevat toisiaan, mutta eivät tee päällekkäistä työtä. FAO tekee yhteistyötä mm. atomienergiajärjestön (IAEA) kanssa viruksen tunnistamisessa.

1. **Food Systems Summit – tilannekatsaus**

Puheenjohtaja totesi, että ruokajärjestelmähuippukokouksen tarkka päivämäärä ja paikka eivät ole edelleenkään tiedossa. Erityislähettilääksi on nimitetty Ruandan entinen maatalousministeri Agnes Kalibata ja johtoryhmä (Advisory Committee) on perustettu New Yorkiin. Johtoryhmän EU –maat ovat Ranska, Italia ja Unkari. Suunniteltu valmisteluprosessi muuttui korona pandemian vaikutuksesta, mutta kokouksen merkitys on samalla kasvanut. Lähtökohtana on laaja järjestelmä-näkökulma, jossa koko ruokajärjestelmä tulee olemaan keskustelujen kohteena. Kyse ei ole vain kehitysmaista. Suomi pyrkii valmistautumaan kokoukseen laaja-alaisella pohjalla, mutta valmistautumista koskevat päätökset ovat vielä tekemättä. FAO –toimikunnalle toimitetaan UM:n ja MMM:n yhteistyönä valmisteltu huippukokousta koskeva taustamuistio.

Taivalmaa nosti esiin Kalibatan lähettämän rahoituspyynnön ministeri Skinnarille. Suomen mahdollista rahoitusta tarkastellaan uudestaan syksyllä. Rahoitus on edellytys sille, että maa saa merkittävämmän roolin huippukokouksessa. Mahdollista roolia on hyvä tarkastella yhdessä muiden Pohjoismaiden kanssa. Roomassa on perustettu kaikille jäsenmaille avoin ystävät –ryhmä. Komiteoiden (mm. tieteellinen) jäsenten nimitykset ovat loppusuoralla.

UM:ä voi kannustaa positiivisen rahoituspäätöksen tekemiseen.

Keskustelussa tuotiin esiin kritiikki, jota Kalibata on saanut joidenkin kansalaisjärjestöjen taholta. Tämä kritiikki on huomioitu Pohjoismaiden taholla. Keväällä järjestetyissä videokokouksissa Kalibata on osoittautunut avoimeksi ja kuuntelevaksi henkilöksi.

1. **FAO:n hallintoneuvoston kokous 6.-10.7.2020 (virtuaalikokous) sekä sitä valmistelevat ohjelma- ja finanssikomiteoiden kokoukset.**

Hulmi kertoi, FAO:n pyytäneen hallintoneuvoston jäseniltä lupaa järjestää neuvoston kokous virtuaalisena/hybridinä. EU vastasi FAO:lle myöntävästi yhteisellä kirjeellä. Aikataulut globaalissa virtuaalikokouksessa tulevat olemaan käytännön haasteena ja kokousjärjestelyjen suhteen tarvitaan paljon teknisiä ratkaisuja. Suomen hallintoneuvostokausi päättyy 30.6, mutta heinäkuun kokous on juridisesti kesäkuun kokous eli Suomi edustaa vielä Pohjoismaita ja koordinoi pohjoismaiset kannat kokoukseen.

Työohjelma ja budjetin (PWB) mukautukset ovat hallintoneuvoston tärkein asia ja siinä uusi organisaatio keskeinen. Organisaatiosta on poistunut ADG taso ja ADG:t on siirretty neuvonantaja tehtäviin = hiljaiset potkut. Kolme varapääjohtajaa (DDG) tulevat DG:n kabinettin. Pääjohtaja Qu:n tavoite on matala organisaatio. Siitä, kuka vastaa mistäkin asiasta, ryhdytään vasta keskustelemaan. Uusi organisaatio löytyy osoitteesta: http://www.fao.org/3/nc436en/nc436en.pdf, s. 19-20

Muita keskeisiä asioita hallintoneuvoston kokouksessa on ohjelman toimeenpanoraportti (PIR) sekä muissa asioissa COVID-19 vaikutukset. Myös vuoden 2018 Berliinin Global Forum maatalousministereiden kokouksen pyyntö FAO:lle maatalouden digitalisaatiota käsittelevästä foorumista tulee keskusteluun.

Lassila nosti esiin EU:n ulkosuhdehallinnon (EEAS) Rooman edustajien kriittisen suhtautumisen FAO:ta kohtaan. Jatkuva epäluuloisuus ei tee hyvää EU:n vaikutusvallalle FAO:ssa.

FAO:n hallintoelinten kokousten tilanne

Hulmi kertoi, että COFO ja COFI on siirretty, siten että COFI (vahvistamaton) järjestetään helmikuussa 2021. CCP:n (23.-25.9) ja COAG:in (28.9.-2.10) osalta ei ole virallista tietoa siirtämisestä tai peruuttamisesta. Kokousrytmi täytyy kuitenkin säilyttää, koska kesällä 2021 FAO:n yleiskokous.

Granholm kertoi, että COFO:n agendalla on metsien arviointiraportti ja olisi tärkeää, että kokous toteutuisi. Myös Euroopan metsätalouskomission toiminta on hankaloitunut, koska sille ei ole pystytty valitsemaan uutta johtokuntaa. Asia tulee halvaannuttamaan COFO:n alueellista työtä ja se olisi saatava ratkaistuksi viimeistään COFO:n yhteydessä. Granholm pyysi Hulmia selvittämään asiaa.

Myös kaikki FAO:n aluekokoukset on siirretty ja niiden järjestämisestä ei ole vielä päätöstä. Mahdollisesti ne yritetään järjestää myöhemmin tänä vuonna Roomassa.

1. **Kansainvälisen kasvinterveysvuoden (IYPH2020) tilannekatsaus**

Lopianin esitys Kansainvälisen kasvinterveysvuoden ohjelmapäivityksestä liitteenä. Kasvinterveysvuoden lanseeraustilaisuus järjestettiin Roomassa 5.12.2019. Suomen valtuuskuntaa johti kp. Husu-Kallio/MMM. Vuoden 2020 päätapahtumat on siirretty vuoteen 2021. Heinäkuun New Yorkin HLPF sivutapahtumasta ei vielä tietoa. Suomen SDG -maaraportissa IYPH on mukana. Maailman ruokapäivän (WFD) pääaiheeksi hyväksytty kasvinterveys (vahvistamaton tieto). Kasvinterveysvuoden loppuseremonia järjestetään Helsingissä kesä-heinäkuun vaihteessa 2021 ja sinne odotetaan korkeantason kv. edustajia. IYPH päättyy 1.7.2021. Sambia on esittänyt kansainvälisen kasvinterveyspäivän perustamista. Sambia myös toivottavasti ottaa Suomelta vastuun kasvinterveysasioiden esillä pitämisestä ja edistämisestä.

Hulmi muistutti, että kansainväliset teemavuodet järjestetään yleensä kahden vuoden välein, mutta vuosi 2021 on kv. hedelmä- ja vihannesvuosi, jolla on kiinteä yhteys kasvinterveyteen.

Puheenjohtaja totesi, että kasvinterveys voi olla hyvin esillä myös Food Systems Summitin tapahtumissa. Myös hyönteishotellikampanja näkyy Suomessa hyvin.

1. **Ruokaturvakomitean (CFS) ajankohtaiset asiat**

Neuvottelut ruokajärjestelmiä ja ravitsemusta koskevista vapaaehtoisista suuntaviivoista sekä agroekologia ja muut innovatiiviset ratkaisut koskevista politiikkasuosituksista

Taivalmaa kertoi, että Suomi on kommentoinut ao. asiakirjoja EU:n kautta. Fyysisiä neuvotteluja ei ole tulossa, tosin GRULAC ja kansalaisjärjestöt eivät hyväksy ainoastaan videoneuvotteluja. Molemmissa asiakirjoissa tiettyjen termien käytön hyväksyminen aiheuttaa eroja maiden ja maaryhmien välillä. Agroekologia asiakirjan kohdalla mielipide-eroja löytyy enemmän myös EU:n sisältä.

Molemmat asiakirjat on tarkoitus hyväksyä CFS:n 47. istunnossa lokakuussa Roomassa. Kokouksen järjestämisestä ei ole tässä vaiheessa tarkempaa tietoa. Myöskään sivutapahtumien järjestämishalukkuudesta ei ole tullut sihteeristöltä kyselyä. Suomella ei ole suunnitelmaa sivutapahtuman järjestämiseksi.

Puheenjohtaja kertoi, että Suomi yrittää saada komissaari Urpilaisen syksyllä Suomen omaan ruokapäivän (WFD) seminaariin.

1. **Muut mahdolliset asiat**

Hulmi nosti esiin Food Loss and Waste/COAG Code of Conduct’ia valmistelevan avoimen työryhmän, johon FAO on pyytänyt viisi edustajaa jokaisesta alueryhmästä. Euroopalla on ainakin seitsemän kiinnostunutta ehdokasta. Global Soil Partnership’iä on esitetty liitettäväksi kiinteämmin FAO:n toimintaan. Asia tulee keskusteluun seuraavaan COAG –kokoukseen.

Granholm nosti esiin valmisteilla olevan Suomen Afrikka strategian, jonka konsultaatiot järjestetään syksyllä. Asiasta on hyvä jakaa tietoa.

Bäckman kertoi, että Suomen FAO:lle rahoittama uusi apulaisasiantuntija siirtyy Roomaan kesäkuussa vastuualueenaan IYPH2020.

Pöytäkirjan vakuudeksi

Jyri Ollila Anna Santala

puheenjohtaja sihteeri